རང་ཉིད་བོན་པོ་ཞིག་ཡིན་ཕྱིན་ཆད་ཞང་ཞུང་དང་བོན་གྱི་རིག་གཞུང་ངོས་ཟིན་ཐུབ་པ་བྱེད་རྒྱུ་ནི་ལས་འགན་གཙོ་བོའི་ནང་གི་གཙོ་བོ་དེ་རེད་སྙམ།དེང་སང་བོན་པོ་མང་པོ་ཞིག་གིས་བོན་པོའི་རིག་གཞུང་གཏིང་ཟབ་ལ་རྒྱ་ཆེ་བ་འདི་དག་མ་ཤེས་པའི་དབང་གིས་གཞན་ལ་བརྗོད་མ་ཤེས་པ་མ་ཟད།རང་ཉིད་ཀྱང་བག་འཁུམ་ནས་སྤྱི་ཚོགས་ནང་དུ་དཀའ་ངལ་ཇི་སྙེད་ཅིག་འཕྲད་བཞིན་པ་ཡང་།རང་ཉིད་བོན་པོ་ཞིག་ཡིན་པའི་ཆ་ནས་བོན་པོའི་རིག་གཞུང་ངོ་མ་ཤེས་པའི་རྐྱེན་གྱིས་རེད།ཞང་བོད་ཀྱི་རིག་གཞུང་ནི་སྟོན་པ་གཤེན་རབ་མི་བོ་མཆོག་གིས་གསུངས་པའི་བཀའ་ཐེག་པ་རིམ་དགུ་དང་མདོ་སྔགས་སེམས་གསུམ་གྱི་བོན་སྡེ་རྣམས་དང་།དེ་བཞིན་ཞང་བོད་ཀྱི་ལོ་པཎ་མཁས་རྣམས་ཀྱིས་མཛད་པའི་བཀའ་བརྟེན་གཙོ་བོར་གྱུར་པའི་བོད་གངས་ཅན་དང་ཧི་མ་ལ་ཡའི་རིག་གཞུང་གི་ཕྱི་མོ་དག་རེད།མདོར་བསྡུས་ནས་བཤད་ན་བོད་གངས་ཅན་གྱི་ཆབ་དཔལ་རིག་གསུམ་དང་།ཧི་མ་ལ་ཡ་གཙོ་བོར་གྱུར་པའི་དབུས་ཨེ་ཤི་ཡའི་རིག་གཞུང་མང་དག་གཅིག་གི་བྱུང་ཁུངས་ནི་གནའ་བོའི་ཞང་ཞུང་བོན་གྱི་རིག་གཞུང་འདི་ཉིད་ཡིན་པ་དེང་སང་མངོན་གྱུར་ལྟར་དེ་དག་ངོ་ཤེས་པ་བྱ་རྒྱུ་ནི་ལས་འགན་གཙོ་བོ་དེ་རེད་དོ།